Vihdin Pallo

Vihdin Pallo (lyh. ViPa) on suomalainen pesäpalloseura Vihdistä. Seuran edustusjoukkueet pelaavat nykyisellään maakuntasarjassa. ViPa on yksi merkittävimmistä pesäpalloseuroista Etelä-Suomessa. Vihdin Pallo on kasvattanut useita pelaajia pääsarjatasolle ja voittanut neljä SM-mitalia 1990-luvulla. Vihdin Pallon naisten edustusjoukkue voitti pesäpallon Suomen mestaruuden vuonna 1998.
Vihdin Pallo on perustettu vuonna 1967. Alkujaan seura oli monilajiseura ja vuodesta 1990 lähtien seura on tunnettu pesäpallon erikoisseurana. Seura tunnetaan erityisesti junioritoiminnastaan sekä alueellisesta pesäpallon aseman vahvistamisesta pääkaupunkiseudun läheisyydessä. Seuran kotiottelut pelataan Nummelan pesäpallostadionilla. Seuran päävärit ovat oranssi ja musta.
Historia.
Seuran perustaminen.
Vihtiläinen pesäpalloväki ryhtyi pesäpalloseuran perustamistoimiin syyskesällä 1967. Pesäpallo oli Vihdissä voimakas harrastus ja mukana useamman seuran lajivalikoimassa. Ajatus pesäpallotoimijoiden keskittämisestä omaan seuraan heräsi erityisesti Vihdin Viestin, Huhmarin Hakan ja Vihtijärven Uhkan aktiivitoimijoiden keskuudessa. Seuran perustava kokous pidettiin 22. marraskuuta 1967 Vihdin kirkonkylässä. Seuran ensimmäiseksi puheenjohtajaksi valittiin Yrjö Lehtiranta.
Toiminnan alkuvuodet.
Vihdin Pallon miesten pesäpallojoukkue nousi heti seuran perustamisen jälkeen piirisarjasta maakuntasarjaan. 1970-luku oli seurassa pesäpallotoiminnan vakiinuttamisen ja luonnollisen kasvun aikaa. Naisten pesäpallotoiminta käynnistyi vuonna 1973. Seuran lajivalikoimaan kuuluivat pesäpallon ohella myös lentopallo, koripallo, pöytätennis ja tikanheitto.
1980-luvulla miesjoukkue kehittyi maakuntasarjan kärkiryhmään ja nousi kaudeksi 1986 Suomensarjaan, josta muodostui joukkueen pääasiallinen sarjataso. Pesäpallotoiminnassa keskityttiin muutoin pelaajamäärän kasvattamiseen, valmennuksen kehittämiseen sekä voittamisen kulttuurin luomiseen. Naisten joukkue aloitti 1980-luvun alimmalta sarjatasolta, mutta nousi vuosikymmenen päätteeksi päämäärätietoisen harjoittelun ja valmennuksen ansiosta mestaruussarjaan.
Pesäpallon erikoisseura (1990–).
Kauden 1989 päätteeksi naisten joukkue varmisti nousunsa Naisten Superpesikseen kaudeksi 1990. Samassa yhteydessä Vihdin Pallosta muodostui pesäpallon erikoisseura, kun lentopallotoiminta erkaantui omaksi veljesseurakseen nimellä Vihdin Lentopallo-90.
Naisten joukkue vakiinnutti nopeasti paikkansa sarjan kärkijoukkueiden joukossa, ja 1990-luvusta muodostui seuran pelillinen menestysjakso. Naisjoukkue pelasi ensimmäisen kerran SM-finaalissa kaudella 1992, saavuttaen hopeaa Stig Tainion pelinjohdolla. Kaudella 1994 ViPa oli sarjan suurimpia mestarisuosikkeja, mutta kausi päättyi pronssiin. Seuran suurin saavutus on Suomen mestaruuden voitto kaudella 1998. Joukkue ei kuulunut sarjan ennakkosuosikkeihin, mutta onnistui Harri Reunasen ja Esa Lehtirannan pelinjohdolla pudotuspeleissä. Vuosikymmen päättyi pronssimitaleihin kaudella 1999.
Naisten pesäpallossa puhuttiin 1990-luvulla yleisesti "Vihti-ilmiöstä", jolla viitattiin seuran yleisömääriin ja kotiotteluiden tunnelmaan. Miesten joukkue pelasi kauden 1994 Ykköspesiksessä, mutta palasi sen jälkeen pääosin Suomensarjaan.
2000-luvulta lähtien seuraa on rakennettu junioritoimintaan panostamisen ja pääsarjaan uudelleen pyrkimisten kautta. Kaudella 2003 Vihdin Pallo käväisi alemmalla sarjatasolla, nousten vielä takaisin pääsarjaan kaudeksi 2004, mutta luopui tämän jälkeen sarjapaikasta. Kaudesta 2007 lähtien joukkue aloitti uuden rakennustyön kohti pääsarjaa, ja nousu Superpesikseen toteutui kauden 2011 päätteeksi. Vihdin Pallo pelasi pääsarjassa kaudet 2012–2016, jonka jälkeen sarjapaikasta luovuttiin ja seurassa päätettiin panostaa erityisesti juniorityöhön. Vuoden 2016 jälkeen molemmat aikuisjoukkueet ovat pelanneet pääosin maakuntasarjassa.
Seuratunnukset.
Seuran perustamiskokouksessa seuran nimeksi päätettiin "Vihdin Pallo-Sepot". Kannatusta perustajaväen keskuudessa sai myös muoto "Vihdin Hiiden-Veikot". Talvella 1969 seuran nimi vaihtui nykyiseen muotoonsa "Vihdin Pallo". Seuran tunnusväreiksi valittiin alusta asti oranssi ja musta.
Kotikenttä.
Vihdin Pallo pelaa kotiottelunsa Nummelanharjulla sijaitsevalla Nummelan pesäpallostadionilla, joka tunnetaan myös nimellä "Hiidenkirnu". Stadion rakennettiin 1990-luvun alussa, ja suuri osa työstä tehtiin talkoilla. Kunta avusti kentän kunnostamisessa rahllisesti ja ViPan talkooväki rakensi katsomot, kioskit ja sosiaalitilat. Pelialustaa uusittiin vuonna 2009, ja nyt stadionilla on kaksi tekonurmikenttää.
Palkinnot ja huomionosoitukset.
Palkitut.
Kärkilyöntikuningatar:
Vuoden jokeri:
Kultainen räpylä:
Vuoden pelinjohtaja: